《淇园晴翠为前人题》
明代·韩雍

芳莲出淤泥，红药翻雕阑。托根既匪固，尘滓亦瀰漫。

惊风将雨来，艳丽纷凋残。此君自幽洁，玉立淇水滩。

氛埃弗能侵，奇石与盘桓。岂解避盛暑，惟知耐祁寒。

风雨时一过，园丁报平安。劲节不少摧，秀色益可观。

都台有君子，雅操世所难。太常交谊深，比德写琅玕。

流芳嗣卫武，题诗后人看。

作者简介：（1422—1478）明苏州府长洲人，字永熙。正统七年进士，授御史。巡按江西，黜贪墨吏数十人。景泰时擢广东副使，巡抚江西。劾奏宁王朱奠培不法状，后被宁王诬劾，夺官。后再起为大理少卿，迁兵部右侍郎。宪宗立，以牵累贬官。会大藤峡徭、僮等族民众起事，乃改以左佥都御史，参赞军务，督兵镇压。迁左副都御史，提督两广军务。有才略，治军严，而谤议亦易起。为中官所倾轧，乃致仕去。有《襄毅文集》。